༈ཨོཾ་སྭསྟི།  སྲིད་ཞིའི་བདེ་ལེགས་ཀུན་གྱི་གཞིར་གྱུར་པ།  ། ཕུན་ཚོགས་འདབ་སྟོང་(༡༦)བཞད་པའི་པདྨོའི་ཚལ།  ། རྒྱལ་བའི་ཐུགས་གསང་ཆུ་གཏེར་ལས་འཁྲུངས་གང་།  ། རྒྱས་མཛད་དཔལ་ལྡན་ཉིན་མོའི་མགོན་པོར་འདུད།  ། དུས་ཀྱི་མཐར་སྐྱེས་ཉོན་མོངས་མུན་ཚོགས་ཀྱིས།  ། རང་རྒྱུད་ཉེར་བསྒྲིབ་འཁོར་བར་རབ་འཁྱམས་པའི།  ། བདག་ཅག་འགྲོ་རྣམས་ཐར་པའི་ལམ་བཟང་ལ།  ། མ་བཀོད་དེ་སྲིད་ཞབས་ཟུང་བརྟན་པར་བཞུགས།  ། ཐོག་མེད་དུས་ནས་སྒྲིབ་གཉིས་དྲི་མའི་ཚོགས།  ། ཤིན་ཏུ་ཞེན་པས་བརྣོགས་པའི་ཡིད་ཀྱི་གོས།  ། མགོན་ཁྱོད་ཞལ་ལས་འོངས་པའི་བདུད་རྩིའི་ཆུས།  ། ལེགས་པར་བཀྲུས་ནས་ཤིན་ཏུ་དག་པར་མཛོད།  ། བདག་ཅག་སྦྱིན་བདག་འཁོར་འབངས་ནོར་དང་བཅས།  ། དབྱར་གྱི་མཚོ་ལྟར་མི་ཉམས་གོང་འཕེལ་ཏེ།  ། ཆོས་དང་ཟང་ཟིང་འབྱོར་པ་ཆེར་རྒྱས་ནས།  ། བླ་མེད་བྱང་ཆུབ་མྱུར་དུ་ཐོབ་པར་ཤོག། ཁྱད་པར་མཉམ་མེད་ཤཱཀྱའི་རྒྱལ་པོའི་སྐུར།  ། ཆེན་པོ་ལ་འོས་གསེར་སྦྱངས་རྒྱན་གྱི་ཚོགས།  ། ལེགས་པར་ཕུལ་དང་འཇམ་མགོན་བླ་མ་ཡི།  ། ངོ་མཚར་མཛད་པའི་བྲིས་བཞེངས་དགེ་འདུན་སྡེ།  ། མཆོད་སོགས་དགེ་རྣམས་བྱང་ཆུབ་ཆེན་པོར་བསྔོ།  ། བདག་སོགས་དེང་ནས་བྱང་ཆུབ་སྙིང་པོའི་བར།  ། མགོན་ཁྱོད་མཆོད་དང་གཏན་དུ་མི་འབྲལ་ཞིང་།  ། ངེས་འབྱུང་བྱང་སེམས་ཡང་དག་ལྟ་བ་སོགས།  ། ལམ་གྱི་སྲོག་གསུམ་རྒྱུད་ལ་རྒྱས་པར་ཤོག། འཇིག་རྟེན་ཁམས་ཀྱི་ལེགས་ཚོགས་ཇི་སྙེད་དང་།  ། རྒྱལ་དང་རྒྱལ་སྲས་བྱིན་རླབས་མ་ལུས་པ།  ། གཅིག་ཏུ་འཁྱིལ་པའི་བཀྲ་ཤིས་ཕུན་ཚོགས་ཀྱིས།  ། ཕྱོགས་ཀུན་ཁྱབ་ཅིང་བདག་ལ་དགེ་ལེགས་ཤོག། ཅེས་པ་འདི་ནི་འབྲོང་རྩེ་ནས་ཀྱིས་ཆོས་སྡེའི་བྱང་ཆུབ་ཆེན་པོར་བཟང་གཡུ་སོགས་ཀྱི་ཕྲས་ཕྱུག་པའི་དབུ་རྒྱན།  སྙན་རྒྱན།  མགུལ་རྒྱན།  སྐུ་ཆོས་སོགས་ཕུལ་བ་དང་།  རྗེ་བཙུན་ཙོང་ཁ་པ་ཆེན་པོའི་རྣམ་ཐར་བྲིས་སྐུ་བཞེངས་པ།  ལོ་ལྟར་ཆོས་སྡེའི་འདུས་ཚོགས་ལ་རྙེད་བཀུར་ཉིན་གང་རེ་ཆག་མེད་ཞུ་རྒྱུ་བཅས་ཀྱི་ལེགས་བྱས་རྫོགས་བྱང་དུ་བསྔོ་བ་དང་འབྲེལ་བའི་རིང་འཚོ་དང་རྗེས་འཛིན་གྱི་སྨོན་ཚིག་རྒྱུན་འདོན་བྱས་ཆོག་པ་ཞིག་དགོས་ཚུལ་བྱུང་བ་ལྟར་༧ཤཱཀྱའི་བཙུན་པ་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །